JULKISASIAMIEHEN RATKAISUEHDOTUS

PHILIPPE LÉGER

6 päivänä toukokuuta 2004 ( )

Asia C‑153/01

Espanjan kuningaskunta

vastaan

Euroopan yhteisöjen komissio

EMOTR – Tukiosasto – Tilien tarkastaminen ja hyväksyminen – Peltokasvit – Oliiviöljy – Maitokiintiöt





1. Espanjan kuningaskunta on vaatinut EY 230 artiklan nojalla Euroopan maatalouden ohjaus‑ ja tukirahaston (EMOTR) tukiosastosta maksettavien jäsenvaltioiden tiettyjen menojen jättämisestä yhteisörahoituksen ulkopuolelle 5 päivänä helmikuuta 2001 tehdyn komission päätöksen 2001/137/EY osittaista kumoamista.( )

2. Espanjan kuningaskunnan mukaan Euroopan yhteisöjen komissio on tarkastaessaan ja hyväksyessään tilejä varainhoitovuosilta 1996, 1997 ja 1998 virheellisesti kieltäytynyt ottamasta EMOTR:n vastattavaksi seuraavia menoja:

– peltokasvit (sakkokesannoinnin soveltamatta jättäminen): 27 823 775 209 Espanjan pesetan (ESP) rahoitusta koskeva korjaus

– peltokasvit (riittämätön valvontajärjestelmä): 2 668 866 704 ESP:n rahoitusta koskeva korjaus

– oliiviöljy (tuotantotuet): 11 826 116 171 ESP:n rahoitusta koskeva korjaus

– oliiviöljy (kulutustuet): 832 182 856 ESP:n rahoitusta koskeva korjaus ja

– maidon lisämaksu (viivästyskorot): 2 426 259 870 ESP.

3. Näin tehtyjen korjausten perusteluista on esitetty yhteenveto EMOTR:n tukiosaston varainhoitovuosien 1996, 1997 ja 1998 tilien tarkastamiseksi ja hyväksymiseksi tehtyjen tarkastusten tuloksia koskevassa yhteenvetokertomuksessa.( )

4. Espanjan hallituksen kanne kohdistuu menoihin, jotka koskevat viittä edellä mainittua alaa: 1) peltokasveja ja satovuonna 1995 soveltamatta jätetyn sakkokesannoinnin seurauksia, 2) peltokasveja Andalusian itsehallintoalueella, 3) oliiviöljyn tuotantotukia, 4) oliiviöljyn kulutustukia ja 5) maidon lisämaksua.

5. Kustannusaloja 2, 3 ja 5 koskevat Espanjan kuningaskunnan esittämät kanneperusteet koostuvat puhtaasti tosiseikkoja koskevista arvioinneista. Keskityn niin ollen esityksessäni kustannusluokkiin 1 ja 4, jotka koskevat peltokasveja ja satovuonna 1995 soveltamatta jätetyn sakkokesannoinnin seurauksia sekä oliiviöljyn kulutustukia.

I Asiaa koskevat oikeussäännöt

6. Yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70( ) 3 artiklan 1 kohdassa säädetään, että Euroopan yhteisö rahoittaa EMOTR:n tukiosaston kautta yhteisen maatalouden markkinajärjestelyn yhteydessä aloitetut maatalousmarkkinoiden säätelemiseen tähtäävät interventiot.

7. Asetuksen N:o 729/70 4 artiklan 2 kohdan nojalla komissio asettaa jäsenvaltioiden käyttöön tarpeelliset määrärahat, jotta jäsenvaltioiden nimeämät yksiköt ja toimielimet suorittaisivat näiden interventioiden maksut yhteisön sääntöjen ja kansallisten lainsäädäntöjen mukaisesti. Tämän asetuksen 5 artiklan 2 kohdan b alakohdan mukaan komissio tarkastaa ja hyväksyy jäsenvaltioiden yksikköjen ja toimielimien tilit ennen seuraavan vuoden loppua tilinpäätösten ja niiden tarkastamiseksi ja hyväksymiseksi tarvittavien asiakirjojen perusteella.

8. Asetuksen N:o 729/70 8 artiklan 1 kohdassa säädetään, että jäsenvaltiot toteuttavat kansallisten lakien, asetusten ja hallinnollisten määräysten mukaisesti toimenpiteet, jotka ovat tarpeen EMOTR:sta rahoitettavien toimien tosiasiallisen toteuttamisen ja niiden asianmukaisuuden varmistamiseksi, sääntöjenvastaisuuksien estämiseksi ja niihin kohdistuvien seuraamusten toteuttamiseksi ja sellaisten summien takaisinperimiseksi, jotka on menetetty sääntöjenvastaisuuksien tai laiminlyöntien seurauksena.

9. Asetuksen N:o 729/70 8 artiklan 2 kohdassa todetaan, että mikäli takaisinperintä ei ole täydellinen, yhteisö vastaa sääntöjenvastaisuuksien tai laiminlyöntien rahoituksellisista seuraamuksista, lukuun ottamatta jäsenvaltioiden hallintoelinten tai toimielinten aiheuttamista sääntöjenvastaisuuksista tai laiminlyönneistä aiheutuvia rahoituksellisia seuraamuksia. Takaisin perityt summat maksetaan maksajina toimiville yksiköille tai toimielimille ja näiden on vähennettävä summat EMOTR:sta rahoitettavista menoista.

10. Asetuksen N:o 729/70 9 artiklan 1 kohdan mukaisesti jäsenvaltioiden on annettava komission käyttöön kaikki EMOTR:n moitteettoman toiminnan kannalta tarpeelliset tiedot ja toteutettava kaikki toimenpiteet, jotka ovat omiaan helpottamaan tarkastuksia, joiden toteuttamisen komissio arvioi olevan tarpeen yhteisörahoituksen hoidossa, mukaan lukien tarkastukset paikan päällä. Jäsenvaltioiden on toimitettava komissiolle tiedoksi lait, asetukset ja hallinnolliset määräykset, jotka ne ovat antaneet yhteiseen maatalouspolitiikkaan liittyvien yhteisön säädösten soveltamiseksi, sikäli kuin kyseisillä säädöksillä on rahoituksellisia vaikutuksia EMOTR:lle.

II Peltokasvit: satovuosi 1994 ja satovuonna 1995 soveltamatta jätetyn sakkokesannoinnin seuraukset

11. Espanjan kuningaskunta riitauttaa komission asiassa tekemän rahoitusta koskevan korjauksen. Korjaus johtuu siitä, ettei peltokasveille vuodeksi 1994 taattujen pinta-alojen todetun ylityksen johdosta ole sovellettu asetuksessa (ETY) N:o 1765/92( ) säädettyä sakkokesannointia peltokasvien osalta satovuonna 1995. Espanjan kuningaskunnan mukaan sen toiminta on ollut perusteltua. Se vetoaa eri perusteisiin kastelemattomien peltojen peltokasvien ja kasteltujen peltojen peltokasvien osalta.

Kastelemattomien peltojen peltokasvit

12. Kastelemattomien peltojen osalta Espanjan viranomaiset ovat vaatineet asetuksen (EY) N:o 1422/97,( ) jossa Espanja vapautettaisiin nimenomaan sakkokesannoinnista, soveltamista. Tässä asetuksessa säädetään ylitysten erilaisesta arvioinnista tietyissä olosuhteissa, kuten poikkeuksellisen kuivuuden vallitessa. Espanjan viranomaisten mukaan asia on nimenomaan niin, että Espanjan kuningaskunnassa on vallinnut tällainen kuivuus.

13. Mielestäni, kuten komissio on vastineessaan perustellusti maininnut, asetuksessa N:o 1422/97 käyttöön otettua uudistusta ei voida soveltaa tässä tapauksessa. Tätä asetusta sovelletaan näet vasta markkinointivuodesta 1996 lukien. Espanjan viranomaiset kuitenkin vetoavat asetukseen perustellakseen satovuoden 1994 ylitykset. Asetuksella N:o 1422/97 ei siis voi olla taannehtivaa vaikutusta.

Kasteltujen peltojen peltokasvit

14. Espanjan viranomaiset ovat viitanneet asetukseen (EY) N:o 1040/95( ), jossa säädetään poikkeuksellisesti markkinointivuodeksi 1994/1995, että pinta-alojen ylittämisestä on seurauksia vain öljysiementen, ei muiden kasteltujen peltojen peltokasvien, tuottajille. Näin sakkokesannointia koskevaa velvollisuutta markkinointivuodeksi 1995/1996 sovelletaan vain öljysiementen kasteltuihin viljelmiin. Espanjan kuningaskunnan mukaan tämä velvollisuus ei kuitenkaan sovellu myöskään öljykasveihin, koska se vetoaa komission kanssa tehtyyn tämänsuuntaiseen poliittiseen sopimukseen.

15. Komissio kiistää tällaisen sopimuksen, jonka tosiasiallista olemassaoloa Espanjan kuningaskunta ei ole näyttänyt, olemassaolon.

16. Edellisen seurauksena Espanjan kuningaskunta ei tämän kohdan osalta esitä näyttöä väitteidensä tueksi.

III Oliiviöljyn kulutustuki

17. Komissio on määrännyt Espanjan kuningaskuntaa koskevasta rahoitusta koskevasta oikaisusta, jonka määrä on 10 prosenttia oliiviöljyn tilivuoden 1996 kulutustukien ilmoitettujen kustannuksien kokonaismäärästä. Oikaisu perustuu laiminlyönteihin Espanjan hallinto, maksu‑ ja valvontajärjestelmissä. Espanjan kuningaskunta riitauttaa tämän päätöksen ja väittää, että komission näin suorittama oikaisu on mitätön, sillä laillista menettelyä ei ole noudatettu.

18. Laillisessa menettelyssä komission asianomaiselle jäsenvaltiolle toimittama tarkastusten tuloksia koskeva kirjallinen tiedoksianto ei asetuksen N:o 729/70 5 artiklan 2 kohdan c alakohdan mukaisesti, sellaisena kuin se on muutettuna asetuksella (EY) N:o 1287/95,( ) voi kohdistua menoihin, jotka on suoritettu aikaisemmin kuin 24 kuukautta ennen mainittua komission asianomaiselle jäsenvaltiolle toimittamaa tarkastusten tuloksia koskevaa tiedoksiantoa. Lisäksi tässä tiedoksiannossa on viitattava nimenomaisesti asetuksen (EY) N:o 1663/95,( ) asetuksen N:o 729/70 soveltamisasetuksen, 8 artiklaan, jossa täsmennetään kirjallisen tiedoksiannon sisältö.

19. On huomioitava, että yhteisöjen tuomioistuin on omaksunut vakiintuneen oikeuskäytännön muotoa ja sisältöä koskevista edellytyksistä, jotka tiedoksiannon on asetuksen N:o 729/70, sellaisena kuin se on muutettuna, 5 artiklan 2 kohdan c alakohdan – luettuna yhdessä soveltamisasetuksen 8 artiklan kanssa – nojalla täytettävä.( ) Tiedoksianto ei siten voi kohdistua menoihin, jotka on suoritettu aikaisemmin kuin 24 kuukautta ennen mainittua komission asianomaiselle jäsenvaltiolle toimittamaa tiedoksiantoa. Tiedoksiannon on oltava kirjallinen ja sen täytyy sisältää todetut yhteisön oikeuden vaatimuksia koskevat laiminlyönnit sekä kehotuksen vastata siihen ja se on lähetettävä kansallisille viranomaisille.( ) Yhteisöjen tuomioistuin on kuitenkin täsmentänyt, että pelkästään se, että soveltamisasetuksen 8 artiklaan ei viitata nimenomaisesti, ei muodosta olennaista muotomääräyksen rikkomista.( )

20. Espanjan kuningaskunnan komission kirjettä vastaan esittämää soveltamisasetuksen 8 artiklaa koskevan nimenomaisen viittauksen puuttumista on siis arvioitava tämän oikeuskäytännön perusteella.

21. Määrättyä rahoitusta koskevaa korjausta ei siten ole siis syytä asettaa kyseenalaiseksi, ja niin ollen Espanjan kuningaskunnan esittämää kanneperustetta ei voida hyväksyä.

IV Ratkaisuehdotus

22. Edellä esitetyn perusteella ja sanotun kuitenkaan rajoittamatta tässä kanteessa riitautettujen tosiseikkojen tutkimista ehdotan, että yhteisöjen tuomioistuin ratkaisee asian seuraavalla tavalla:

1) Kanne hylätään.

2) Espanjan kuningaskunta velvoitetaan korvaamaan oikeudenkäyntikulut.